Oleg Deripaska (2011)
**Oleg** Vladimirovitš **Deripaska** (vene keeles Олег Владимирович Дерипаска; sündinud 2. jaanuaril 1968 Dzeržinskis) on Valgevene päritolu Venemaa miljardär ja suurärimees.

Deripaska on Venemaa alumiiniumitootja Rusal nõukogu esimees ja kontrollib olulist osa Venemaa metallitootmisest. Ta on ainuomanik investeerimisfirmas Basic Element (lühendatult Bael ), omades sellega kaudselt Rusali aktsiate kontrollpakki.

1. veebruaril 2007 andis Euroopa Liidu konkurentsiamet Rusalile loa ühineda Viktor Vekselbergile kuuluva Sualiga ja Glencore'i alumiiniumitootmise üksusega. Nii tekkis maailma suurim alumiiniumitootja. Deripaskale kuulub selle aktsiatest 66%. 

2007. aasta juuli lõpus ostis Deripaska 3 miljardi dollari eest Venemaa suuruselt 7. naftaettevõtte Russneft selle juhilt Mihhail Gutserijevilt. Miilits süüdistas Gutserijevit ebaseaduslikus äritegevuses ja Venemaa maksuamet nõudis Russneftilt ligi miljard dollarit. Russnefti müügiteatele lisas Gutserijev, et ei müünud ettevõtet vabatahtlikult. 

2008. aasta finantskriisis on Deripaska olnud sunnitud müüma oma osalusi Lääne ettevõtetes. Rusalile pidi appi tulema Venemaa riik (4,5 miljardi dollarise laenuga), põhjuseks see, et Lääne pankadelt Norilsk Nikelis 25-protsendilise osaluse omandamiseks võetud laenu tagatiseks olid needsamad Nikeli aktsiad, mis kriisis suure osa oma väärtusest kaotasid.

Deripaskale kehtib alates 1998. aastast sissesõidukeeld Ameerika Ühendriikidesse. Ameeriklased kahtlustasid teda sidemetes vene maffiaga. 2009. aastal anti talle erandkorras ajutine viisa kõnelusteks General Motorsiga. Venemaa välisministeerium on taotlenud keelu tühistamist.

Oleg Deripaska elab Lõuna-Inglismaal Surrey krahvkonnas 965 hektari suuruses enklaavis.

Kõige rikkam
------------

Forbesi 10 kõige rikkama Venemaa eraisiku edetabelis oli Deripaska 2004. aastal neljandal kohal 5,8 miljardi USA dollariga, jäädes maha Roman Abramovitšist (14,7 miljardit), Vladimir Lissinist (7 miljardit) ja Viktor Vekselbergist (6,1 miljardit). 

10. veebruaril 2007 avaldas Venemaa majandusajakiri Finans, et Venemaa rikkaimaks inimeseks tõusis 21,2 miljardi dollari suuruse varandusega Deripaska, kes tõukas rikkaima kohalt Roman Abramovitši (21,0 miljardit dollarit) .

2008. aasta kevadel hinnati Deripaska varandust 28,6 miljardile dollarile ning teda peeti Venemaa rikkaimaks inimeseks.

2009. aasta alguseks oli Deripaska varandus ajakirja Forbes andmetel vähenenud 3,5 miljardile dollarile.

Isiklikku
---------

Deripaska abikaasa Polina on kunagise president Boriss Jeltsini administratsioonijuhi Valentin Jumaševi tütar. Jumašev on abielus Jeltsini tütre Tatjana Djatšenkoga. Deripaskal on kaks last.

Viited
------

1. 1 2  "Kes? Mis? Kus?" 2006, lk. 314
2. ↑  "Kes? Mis? Kus?" 2008, lk. 302
3. ↑  "Kes? Mis? Kus?" 2008, lk. 310
4. ↑  СМИ: МИД РФ всерьез взялся за оформление американской визы для Дерипаски, newsru.com, 3. november 2010.
5. ↑  "Oligarhide assistent paljastab: nad nutavad, sest ilus elu sai otsa". *Postimees*. 4. aprill 2022.
6. ↑  "Kes? Mis? Kus?" 2008, lk. 303
7. ↑  A billion dollars not enough for Russian rich list[*alaline kõdulink*], Forbes, 14. aprill 2008
8. ↑  The World's Billionaires. #164 Oleg Deripaska. Forbes, 11. märts 2009.

Välislingid
-----------

* Putin alandas oligarh Deripaskat ja andis hoiatuse „rosinasööjatele", Eesti Päevaleht, 6. juuni 2009